Hvis du pludselig ser politiet rende rundt med hunde i din have, så er det sandsynligvis bare en øvelse.

Nordjyllands Politi træner i denne tid med deres politihunde i villakvarterer, så de kan blive bedre til at opsnuse indbrudstyve. Mandag var fire betjente med hver deres hund rykket ud til en stille villavej i Hobro, hvor de trænede både på den offentlige vej - men også inde i private haver. - Jo mere autentisk træningen er, jo bedre bliver hundene, fortæller Bruno Brix, der er leder af hundepatruljen ved Nordjyllands Politi: - Hvis vi træner i et område, hvor det er realistisk, at der er indbrudstyve, jo større chance er der også for, at det går godt den dag, hvor det virkelig gælder, siger han. Inden politiet tager ud på træningsøvelse i et bestemt område, deler de en folder rundt til beboerne om øvelsen, hvor der også er informationer om, hvordan man bedst muligt undgår indbrud. Planen er, at de i alt 30 hundeførere ved Nordjyllands Politi skal træne i villa - og industrikvarterer - rundt omkring i hele regionen i de kommende måneder.